รัฐบาลไทย-ข่าวทำเนียบรัฐบาล-“สมศักดิ์” กระโดดขึ้นหลังรถกระบะ วัดระดับน้ำหน้าจวนผู้ว่าฯสุโขทัย พบน้ำปริ่มแล้ว สั่งจังหวัดเฝ้าสถานการณ์ใกล้ชิด หวั่น น้ำทะลักเข้าพื้นที่เศรษฐกิจ
วันจันทร์ที่ 2 ตุลาคม 2566
02/10/2566
“สมศักดิ์” กระโดดขึ้นหลังรถกระบะ วัดระดับน้ําหน้าจวนผู้ว่าฯสุโขทัย พบน้ําปริ่มแล้ว สั่งจังหวัดเฝ้าสถานการณ์ใกล้ชิด หวั่น น้ําทะลักเข้าพื้นที่เศรษฐกิจ
“สมศักดิ์” กระโดดขึ้นหลังรถกระบะ วัดระดับน้ําหน้าจวนผู้ว่าฯสุโขทัย พบ น้ําปริ่มแล้ว สั่งจังหวัดเฝ้าสถานการณ์ใกล้ชิด หวั่น น้ําทะลักเข้าพื้นที่เศรษฐกิจ เตรียมเสนอ”นายกฯเศรษฐา”พิจารณาสร้างที่ระบายน้ําฝั่งขวาแม่น้ํายม ชี้ ช่วยแก้ท่วม-แล้ง
วันที่ 2 ตุลาคม 2566 นายสมศักดิ์ เทพสุทิน รองนายกรัฐมนตรี เปิดเผยว่า เมื่อช่วงเย็นของวันที่ 1 ต.ค.ที่ผ่านมา ตนได้ร่วมประชุมกับหัวหน้าส่วนราชการ เพื่อสรุปสถานการณ์น้ําท่วมและแนวทางการแก้ปัญหา โดยมี นายสุชาติ ทีคะสุข ผู้ว่าราชการจังหวัดสุโขทัย นายมนู พุกประเสริฐ นายก อบจ.สุโขทัย นางพรรณสิริ กุลนาถศิริ สส.สุโขทัย พรรคเพื่อไทย นางสาวประภาพร ทองปากน้ํา สส.สุโขทัย พรรคเพื่อไทย นายชยันต์ เมืองสง รองเลขาธิการสํานักงานทรัพยากรน้ําแห่งชาติ หรือ สทนช. นายทวีศักดิ์ ธนเดโชพล รองอธิบดีกรมชลประทาน และหัวหน้าส่วนราชการกระทรวงทรวงคมนาคม เข้าร่วม ที่จังหวัดสุโขทัย
นายสมศักดิ์ กล่าวอีกว่า ตนได้เน้นย้ําในที่ประชุมให้เฝ้าระวังพื้นที่ในจังหวัดสุโขทัยเป็นพิเศษ เพราะในพื้นที่ ตําบลปากแคว อําเภอเมือง ได้เกิดดินสไลด์ ส่งผลให้น้ําทะลักเข้ามาแล้ว ซึ่งต้องช่วยกันติดตามสถานการณ์อย่างใกล้ชิด โดยผู้ว่าฯสุโขทัย ก็คงหลับไม่ได้ ต้องเฝ้าสถานการณ์ตลอดเวลา เพราะหากดินสไลด์เพิ่ม จะส่งผลกระทบเป็นวงกว้าง ส่วนหลังสถานการณ์คลี่คลาย ก็ต้องมีการเร่งสร้างเขื่อนกันดินสไลด์ในจุดนี้เพิ่ม นอกจากนี้ เป็นที่ทราบกันดีว่า แม่น้ํายม เป็นแม่น้ําสายเดียว ที่ไม่มีเขื่อนรองรับ จึงทําให้น้ําเกิดน้ําท่วม เพราะมวลน้ําที่ไหลมา มีจํานวนมากถึง 400 ลูกบาศก์เมตรต่อวินาที จึงทําให้เกิดน้ําท่วมขัง
“ผมไม่กล้าหวังที่จะให้มีการสร้างเขื่อน แม้ว่า พี่น้องประชาชน จะบอกว่า มีแนวโน้มที่ประชาชนส่วนใหญ่จะเข้าใจ แต่หลายครั้งที่เราพูดคุยเรื่องเขื่อน ก็จะมีปัญหา ผมจึงไม่อยากพูด แต่เปลี่ยนไปพยายามแก้ปัญหาในวิธีอื่นแทน อย่าง ในพื้นที่ภาคเหนือตอนล่าง ตั้งแต่จังหวัดอุตรดิตถ์ สุโขทัย และภาคเหนือตอนบน จังหวัดแพร่ เราก็พยายามแก้ปัญหาในพื้นที่ ที่ไม่กระทบกับต้นน้ําแม่น้ํายมก่อน เพื่อลดผลกระทบกับประชาชนให้ได้มากที่สุด เพราะหากย้อนไปดูเหตุการณ์น้ําท่วมใหญ่ ปี 2554 สร้างความเสียหายถึง 1.42 ล้านล้านบาท เป็นความเสียหายจากทรัพย์สินทางราชการ และของพี่น้องประชาชน รวมถึงเสียโอกาสในการประกอบอาชีพ ซึ่งในตอนนั้น น้ํามีความสูงถึง 13 เมตร โดยจะเห็นได้ว่า เหตุน้ําท่วมได้สร้างความเสียหายให้กับพี่น้องประชาชนเป็นอย่างมาก” รองนายกรัฐมนตรี กล่าว
นายสมศักดิ์ กล่าวอีกว่า จากการลงพื้นที่ ประชาชนเริ่มเรียกร้องให้ช่วยเหลือแบบยั่งยืน เพราะจังหวัดสุโขทัย เกิดเหตุน้ําท่วมทุกปี โดยเป็นเรื่องความไม่ปลอดภัย ซึ่งที่ผ่านมา เราพยายามแก้ปัญหาน้ําท่วมอย่างเต็มที่ โดยฝั่งขวาแม่น้ํายม ขณะนี้ ก็ได้มีการดําเนินการออกแบบเพื่อแก้ปัญหาระยะยาวแล้ว ซึ่งหลังจากนี้ ตนจะนําเรียนท่านเศรษฐา ทวีสิน นายกรัฐมนตรี ให้รับทราบและพิจารณาถึงแนวทางการแก้ปัญหานี้ เพราะจะสามารถช่วยการระบายน้ําได้เป็นอย่างดี และนอกจากช่วยน้ําท่วมแล้ว เวลาน้ําแล้ง เรายังสามารถปิดประตู เก็บน้ําไว้ใช้ได้อีก เพราะในอีก 3 ปี มีการคาดการณ์ว่า จะเกิดภัยแล้งจากเอลนีโญ ดังนั้น ถ้าเราวางแผนแก้ปัญหาแบบเป็นระบบ ก็จะสามารถบริหารจัดการน้ําได้ทั้งหมด
นายสมศักดิ์ กล่าวอีกว่า สําหรับสถานการณ์น้ําท่วมจังหวัดสุโขทัยตั้งแต่ช่วงเช้าวันนี้ พบว่า มีพื้นที่ 9 อําเภอได้รับผลกระทบแล้ว และมีประชาชน ได้รับผลกระทบเพิ่มเป็น 2,007 ครัวเรือน เป็นพื้นที่กว่า 62,483 ไร่ นอกจากนี้ ยังพบว่า ที่น่าเป็นห่วงเพิ่มเติมคือ ตําบลปากแคว ตําบลยางซ้าย อําเภอเมือง เกิดคันดินคอสะพานขาด พื้นที่อําเภอศรีสําโรง พนังกั้นน้ําบริเวณสะพานสิริปัญญารัตน์ เกิดแยกตัว และพื้นที่อําเภอสวรรคโลก น้ําเอ่อล้นตลิ่งคันคลอง และบริเวณคอสะพานหลายจุด ตนจึงฝากเตือนพี่น้องประชาชน ติดตามสถานการณ์อย่างใกล้ชิดด้วย
ผู้สื่อข่าวรายงานว่า เมื่อช่วงเย็นที่ผ่านมา นายสมศักดิ์ ยังได้ลงพื้นที่จุดเสี่ยงเพิ่มเติม คือ บริเวณหน้าจวนผู้ว่าฯสุโขทัย โดยได้ขึ้นหลังรถกระบะ ถือตลับเมตรปีนขึ้นไปวัดระดับน้ํา พบว่า ปริมาณน้ําเพิ่มสูงขึ้น จากที่พนังกั้นน้ําสามารถรองรับได้ 2.80 เมตร ความหนาของพนังตัวนี้อยู่ที่ 15 เซนติเมตร แต่น้ําขณะนี้ อยู่ที่ระดับ 2.40 เมตรแล้ว มวลน้ําก้อนใหม่ที่มาจากอําเภอวังชิ้น จังหวัดแพร่ ก็กําลังจะไหลมาที่จังหวัดสุโขทัย ซึ่งหากพนังกั้นน้ําได้รับความเสียหายแตกร้าว ก็จะส่งผลให้น้ําไหลทะลักเข้าท่วมตัวเมือง ที่เป็นแหล่งชุมชน และตลาด รวมถึงเรือนจําสุโขทัยด้วย โดยจุดนี้ นายสมศักดิ์ มีความเป็นห่วงอย่างมาก จึงได้กําชับสั่งผู้ว่าฯสุโขทัย ให้ดูแลใกล้ชิด เพราะไม่อยากให้น้ําทะลักเข้าพื้นที่เศรษฐกิจของจังหวัด